ΓΡΑΠΤΗ ΕΡΩΤΗΣΗ E-1652/02

υποβολή: Ioannis Marnos (PPE-DE) προς την Επιτροπή

(11 Ιουνίου 2002)

Θέμα: Πρόγνωση σεισμών

Ιδιαίτερος θόρυβος προκλήθηκε στις 23 Μαΐου 2002 στην Ελλάδα από τη δημοσίευση στον ελληνικό τύπο εκθέσεως του έλληνα καθηγητή σεισμολογίας κ. Παπαζάχου σχετικά με την πιθανότητα μεγάλου σεισμού σε τέσσερις περιοχές της Ελλάδας από τώρα και μέχρι το φθινόπωρο του 2004. Ο γνωστός έλληνας καθηγητής επισημαίνει στην έκθεσή του ότι στην περιοχή μεταξύ Κρήτης και Πελοποννήσου, στα Δωδεκάνησα, στο Ανατολικό Αιγαίο και εκεί όπου συναντώνται τα σύνορα της Ελλάδας της Αλβανίας και της FYROM είναι ενδεχόμενο ναπάρξει βραχυπρόθεσμα μια μεγάλη σεισμική δόνηση.

Ο Επίτροπος κ. Philippe Busquin είχε απαντήσει στις 21.6.2001 σε ερώτησή μου (Ε-0799/01)(1) αναφέροντας ότι το σχέδιο πρόγνωσης σεισμών με την επωνυμία PRENLAB έχει χρηματοδοτηθεί από την Επιτροπή, όπως έγινε και με το SM-Site (Ανάπτυξη Κέντρων και Υποδομών Παρακολούθησης των Εντάσεων για

την Πρόγνωση των Σεισμών) ως σχέδιο του 5ου Προγράμματος Πλαισίου (1998-2002) με κοινοτική συμμετοχή ύψους 1,3 εκατ. ευρώ. Έχει ή σκοπεύει να χρηματοδοτήσει η Επιτροπή στο άμεσο μέλλον οποιοδήποτε σχέδιο ή δίκτυο πρόγνωσης σεισμών στην Ελλάδα, ποια, πότε και με ποια ποσά· Ποια είναι η άποψή της για την έκθεση του έλληνα καθηγητή σεισμολογίας·

(1) ΕΕ C 340 της 4.12.2001, σελ. 95.

Απάντηση του κ. Busquin εξ ονόματος της Επιτροπής

(8 Ιουλίου 2002)

Η έρευνα στον τομέα των σεισμών αποτελεί πάντοτε σημαντική προτεραιότητα για την Κοινότητα.

Η αξιολόγηση του σεισμικού κινδύνου, η οποία συμπεριλαμβάνει την κατανόηση των μηχανισμών που δημιουργούν τους σεισμούς καθώς και τις μεθόδους ανάλυσης και επιτήρησης των φαινομένων που συνδέονται με τους σεισμούς, αποτελεί μία από τις προτεραιότητες του 6ου προγράμματος-πλαίσιο έρευνας και τεχνολογικής ανάπτυξης της Κοινότητας και έχει περιληφθεί εκ νέου σε αυτό, στο κεφάλαιο Αειφόρος ανάπτυξη, Πλανητική αλλαγή και Οικοσυστήματα.

Για να αξιοποιηθούν και να διαδοθούν τα αποτελέσματα των έργων που έχει χρηματοδοτήσει η Επιτροπή, δρομολογήθηκε τον Νοέμβριο 2000 η πρωτοβουλία Κοινότητας-MEDIN. Αυτή η πρωτοβουλία έχει ως σκοπό να βελτιώσει το συντονισμό της επιστημονικής κοινότητας καθώς και την πρόληψη των κινδύνων, τη διαβίβαση και την ταχεία ανταλλαγή στοιχείων.

Έχει επιλεχθεί ναποστηριχθεί η πρόληψη του σεισμικού κινδύνου και όχι η βραχυπρόθεσμη πρόγνωσή του, γιατί κρίθηκε ότι αυτή δεν είναι επαρκώς αξιόπιστη και μπορεί να προκαλέσει σημαντικές οικονομικές και κοινωνικές διαταραχές. Η Επιτροπή εκτελεί επίσης ορισμένα έργα τα οποία αποβλέπουν στηνποβοήθηση της λήψης αποφάσεων για άμεση επέμβαση σε περίπτωση σοβαρού σεισμικού συμβάντος.

Προκειμένου να γίνει μια επισκόπηση των πλέον σύγχρονων μεθόδων στον τομέα της πρόγνωσης και της πρόληψης των σεισμικών κινδύνων, θα διοργανωθεί τον Απρίλιο 2003 σεμινάριο στο πλαίσιο της πρωτοβουλίας Κοινότητας-MEDIN. Το σεμινάριο θα διεξαχθεί στο Ινστιτούτο Τεχνικής Σεισμολογίας και Αντισεισμικών Κατασκευών (ΙΤΣΑΚ) της Θεσσαλονίκης. Σε αυτό θα συμμετάσχουν οι επιφανέστεροι στον τομέα ευρωπαίοι ερευνητές.

Σχετικά με την έκθεση του καθηγητή Παπαζάχου, η Επιτροπή δεν διατυπώνει σχόλια όσον αφορά την επιστημονική αξία ατομικών εκθέσεων.